SKRIFTLIG FORESPØRGSEL E-3870/00

af Avril Doyle (PPE-DE) til Kommissionen

(8. december 2000)

Om: Støtte fra Den Europæiske Union til Honduras

I betragtning af, at det internationale samfunds initiativ vedrørende på ødelæggelserne under orkanen Mitch for to år siden i Honduras er blevet anerkendt som godt organiseret, og at det når sit mål med hensyn til at genopbygge Honduras, kan Kommissionen øjeblikkelig redegøre for, hvorfor EU ikke har opfyldt sine løfter om at bevilge adskillige mia euro til Honduras, og hvorfor der ikke to år senere er overført en eneste euro til dette land?

Svar afgivet på Kommissionens vegne af Christopher Patten

(9. februar 2001)

Mellem 1998 og 1999 gennemførte Det Europæiske Fællesskabs Kontor for Humanitær Bistand (ECHO) nødhjælpsaktioner til et samlet beløb af 15 mio. EUR for at dække de mest akutte behov i Honduras, og i 2000 blev der indgået forpligtelser for yderligere 1,5 mio. EUR. ECHO's indsats var koncentreret om tre hovedområder: vand og sanitet, sundhed og istandsættelse af huse. Bistanden til fødevaresikkerhed i regionen beløb sig til i alt 30 mio. EUR i 1999, hvoraf hovedparten gik til Honduras. Fødevarebistanden og ECHO's bistand blev i månederne efter orkanen fordelt over hele landet gennem europæiske og lokale ikke-statslige organisationer (ngo'er).

Ud over denne omfattende nødhjælpsbistand er Fællesskabet stærkt engageret i programmet for genopbygning og omstrukturering af de lande i Mellemamerika, der blev ramt af orkanen Mitch. Dette er en mere langsigtet indsats, der skulle forberedes grundigt og samordnes med de nationale udviklingsstrategier og andre donoraktiviteter. I den forbindelse kan Kommissionen oplyse det ærede medlem om, at den er begyndt at gennemføre det regionale genopbygningsprogram i Mellemamerika (PRRAC). En lokal gruppe af embedsmænd og lokalt ansatte forvalter PRRAC-programmet fra Kommissionens delegation i Nicaragua og sørger for, at de offentlige midler anvendes på korrekt vis.

Programmet til i alt 250 mio. EUR omfatter i de fire modtagerlande (El Salvador, Nicaragua, Honduras og Guatemala) offentlig sundhed, vand og sanitet, boliger og uddannelse og skal videreføre og styrke de foranstaltninger, der allerede er indført. Den 22. december 1999 indgik Kommissionen sin første finansielle forpligtelse under PRRAC til i alt 82,5 mio. EUR.

Under PRRAC's Subprograma Honduras er der afsat 30 mio. EUR til Honduras for perioden 1999 til 2002, og i 1998 blev der bevilget 8,2 mio. EUR til Honduras under PRRAC's projekt for undersøgelser og faglig bistand. Den 22. december 2000 indgik Kommissionen forpligtelser for i alt 44,16 mio. EUR under anden del af PRRAC, hvoraf ca. 22 mio. EUR er øremærket til Honduras.

Mere end 30 % af de samlede bevillinger under PRRAC's projekt for undersøgelser og faglig bistand er allerede udbetalt. Udbetalingerne under den første forpligtelse begyndte i december 2000 og vil fortsætte i 2001 sammen med udbetalingerne under den anden forpligtelse, når denne er undertegnet af modtagerlandene.

Ud over disse programmer vil Kommissionen bevilge mindst 15 mio. EUR til Honduras under initiativet for de stærkt gældstyngede fattige lande (HIPC). Dette beløb vil blive udbetalt, når Den Internationale Valutafond (IMF) har bekræftet, at Honduras opfylder forudsætningerne herfor.

Kommissionen kan oplyse det ærede medlem om, at den også gennemfører en række projekter gennem traditionelt bilateralt udviklingssamarbejde i Honduras. I marts 2000 deltog Fællesskabet således i ca. 40 projekter til i alt 60 mio. EUR.

Det er Kommissionens opfattelse, at den har gjort en betydelig bistands- og genopbygningsindsats i Mellemamerika og navnlig i Honduras.